Miljoene rande se gesteelde kabels herwinMet die polisie se aankoms by die skrootwerf, het hulle op ‘n bakkie vol kabels afgekom (Foto: Verskaf) Twee verdagtes van 31 en 61 jaar oud is Maandag in die Mmakau-nedersetting digby Brits in Noordwes in hegtenis geneem vir die besit van gesteelde aluminiumkabels ter waarde van R10 miljoen. Hulle het glo gepeuter met noodsaaklike infrastruktuur om dié kabels te bekom. Brig. Sabata Mokgwabone, polisiewoordvoerder, sê die polisie het inligting van die Passasierspooragentskap van Suid-Afrika (Prasa) se veiligheidsdienste ontvang oor vermoedelike onwettige bedrywighede by ŉ skrootmetaalonderneming in die Mmakau-nedersetting. Met die polisie se aankoms by dié skrootwerf het hulle aluminiumkabels op ŉ bakkie en nóg kabels in ŉ gebou op die werf gevind. Nadat die Prasa-tegnici die kabels uitgeken het, is die bestuurder van die bakkie en die eienaar van die skrootwerf in hegtenis geneem. Die twee sal na verwagting Woensdag in die Brits-landdroshof verskyn. Lt.genl. Sello Kwena, Noordwes se polisiehoof, het die polisie, asook Prasa se veiligheidswagte, geloof vir hulle goeie werk en het diegene wat met infrastruktuur peuter, gewaarsku dat hulle voor stok gekry gaan word. Kwena het ook ŉ beroep op lede van die gemeenskap gedoen om die oë en ore van die polisie te wees en enige verdagte bedrywighede aan te meld.